b'\n_START_ARTICLE_\nDNS\n_START_PARAGRAPH_\nDNS (angl. Domain Name System, liet. Srities vard\xc5\xb3 strukt\xc5\xabra) \xe2\x80\x93 internete be skaitini\xc5\xb3 IP adres\xc5\xb3 naudojami simboliniai vardai. Leid\xc5\xbeia kreiptis \xc4\xaf tinklo resursus lengviau \xc4\xafsimenamu simboliniu vardu. Pvz: lt.wikipedia.org, o ne 91.198.174.2. Jie dar vadinami domeniniais ir sudaromi pagal tam tikr\xc4\x85 hierarchin\xc4\x99 strukt\xc5\xabr\xc4\x85. DNS serveris yra neatskiriama TCP/IP tinkl\xc5\xb3 dalis. Susijungiant kompiuteriams internete, DNS serveriai naudojami kiekvien\xc4\x85 kart\xc4\x85, kai vartotojas nurodo serverio, tam kad priskirti duotos sistemos vardui jo IP adres\xc4\x85. Atskiro kompiuterio vartotojas DNS serverio adres\xc4\x85 gauna susijungdamas su savo interneto tiek\xc4\x97ju. TCP/IP tinkl\xc5\xb3 administratoriai nurodo DNS serverio adresus konfig\xc5\xabruodami klient\xc5\xb3 TCP/IP.\n_START_SECTION_\n\xc5\xa0akniniai vard\xc5\xb3 serveriai\n_START_PARAGRAPH_\nDauguma atvej\xc5\xb3 DNS serveriai, neturintys informacijos apie pra\xc5\xa1om\xc4\x85 vard\xc4\x85, siun\xc4\x8dia iteracin\xc4\x99 u\xc5\xbeklaus\xc4\x85 vienam i\xc5\xa1 \xc5\xa1aknini\xc5\xb3 vard\xc5\xb3 serveri\xc5\xb3. \xc5\xa0akniniai vard\xc5\xb3 serveriai (Root Name Server) saugo informacij\xc4\x85 apie visus auk\xc5\xa1\xc4\x8diausiojo lygio domenus, esan\xc4\x8dius DNS vard\xc5\xb3 erdv\xc4\x97je. _NEWLINE_Diegiant nauj\xc4\x85 DNS server\xc4\xaf, vieninteliai adresai, reikalingi klient\xc5\xb3 u\xc5\xbeklaus\xc5\xb3 apdorojimui, yra \xc5\xa1aknini\xc5\xb3 serveri\xc5\xb3 adresai, kadangi \xc5\xa1ie serveriai gali nukreipti u\xc5\xbeklaus\xc4\x85 \xc4\xaf bet kur\xc4\xaf auk\xc5\xa1\xc4\x8diausiojo lygio domen\xc4\x85 ir taip toliau iki autoritetinio informacijos \xc5\xa1altinio. \xc5\xa0iuo metu egzistuoja 13 \xc5\xa1aknini\xc5\xb3 serveri\xc5\xb3, kurie apdoroja milijonus u\xc5\xbeklaus\xc5\xb3 kiekvien\xc4\x85 par\xc4\x85.\n_START_SECTION_\nAntro lygio sritys\n_START_PARAGRAPH_\nAuk\xc5\xa1\xc4\x8diausiojo lygio domeno vard\xc5\xb3 registracijos tarnybos saugo \xc4\xafra\xc5\xa1us, identifikuojan\xc4\x8dius kiekvieno antro lygio domen\xc5\xb3 savininkus, taip pat dviej\xc5\xb3 j\xc5\xb3 DNS serveri\xc5\xb3 IP adresus, kurie funkcionuos kaip tolesnis informacijos \xc5\xa1altinis apie antro lygio subdomenus. Nor\xc4\x97dama formuoti antrojo lygio domen\xc4\x85, organizacija turi tur\xc4\x97ti ma\xc5\xbeiausiai du DNS serverius, dar vadinamus autoritetiniais. _NEWLINE_Egzistuoja DNS serveri\xc5\xb3 versijos visoms pagrindin\xc4\x97ms tinkl\xc5\xb3 operacin\xc4\x97ms sistemoms. \xc5\xa0ie serveriai yra vieninteliai \xc5\xa1altiniai apie piln\xc4\x85 konkretaus domeno informacij\xc4\x85. Kai tinklo administratorius nori papildyti savo tinkl\xc4\x85 dar vienu hostu ar subdomenu, jis b\xc5\xabtinai atnaujina informacij\xc4\x85 savo DNS serveryje. Kai vartotojas arba programa, kur nors internete bando nustatyti IP adres\xc4\x85 susieta su konkre\xc4\x8diu vardu, jo u\xc5\xbeklausos keliauja i\xc5\xa1 DNS auk\xc5\xa1\xc4\x8diausiojo lygio serverio \xc4\xaf nurodyt\xc4\x85 antrojo lygmens domeno server\xc4\xaf. B\xc5\xabtent d\xc4\x97l to DNS nusakoma, kaip i\xc5\xa1skirstyta duomen\xc5\xb3 baz\xc4\x97. _NEWLINE_Informacija apie atskirus hostus, \xc4\xafeinan\xc4\x8dius \xc4\xaf konkret\xc5\xb3 domen\xc4\x85, saugomas to domeno autoritetiniame to domeno serveryje. N\xc4\x97ra jokio pilno vis\xc5\xb3 host\xc5\xb3 vard\xc5\xb3 s\xc4\x85ra\xc5\xa1o interneto tinkle.\n_START_SECTION_\nVardo skleidimas\n_START_PARAGRAPH_\n\xc5\xbdi\xc5\xabrint kliento akimis, proced\xc5\xabra vykdoma \xc5\xa1itaip: taikomoji programa siun\xc4\x8dia u\xc5\xbeklaus\xc4\x85 DNS serveriui, kuris saugo ie\xc5\xa1kom\xc4\x85 vard\xc4\x85, paskui serveris atsako prane\xc5\xa1imu, kur saugomas IP adresas, atitinkamas duotajam vardui. Gavusi \xc5\xa1\xc4\xaf adres\xc4\x85 programa jau gali nusi\xc5\xb3sti prane\xc5\xa1im\xc4\x85 reikiama kryptimi.\n_START_SECTION_\nVard\xc5\xb3 registracija\n_START_PARAGRAPH_\nProcesas, kai host\xc5\xb3 vardai ir IP adresai suvedami \xc4\xaf duomen\xc5\xb3 baz\xc4\x99, vadinasi vardo registracija (name registration). _NEWLINE_Vard\xc5\xb3 registracijai skirta daug tarnyb\xc5\xb3, registracijos kaina svyruoja priklausomai nuo vardo srities. Kai kuri\xc5\xb3 \xc5\xa1ali\xc5\xb3 sritys registruojamos nemokamai.\n_START_SECTION_\nDNS tarnybos organizacija\n_START_PARAGRAPH_\nKorporacinis tinklas, sujungtas su internetu, gali naudoti interneto tiek\xc4\x97jo DNS serverius, taip pat tur\xc4\x97ti savo nuosavus DNS serverius. Naudojimasis interneto tiek\xc4\x97jo DNS serverio privalumas tame, kad galima dal\xc4\xaf darbo perkelti tiek\xc4\x97jui, tuo pa\xc4\x8diu ma\xc5\xbeiau r\xc5\xabpinantys DNS serverio prie\xc5\xbei\xc5\xabra. Kitas privalumas gali b\xc5\xabti tai, kad interneto tiek\xc4\x97jas paprastai turi pla\xc4\x8diajuost\xc4\xaf interneto ry\xc5\xa1\xc4\xaf, u\xc5\xbetikrinanti greit\xc4\x85 ry\xc5\xa1\xc4\xaf su DNS serveriu. Ta\xc4\x8diau yra daug atveju, kai administratoriai savo DNS serverius turi pri\xc5\xbei\xc5\xabr\xc4\x97ti patys. _NEWLINE_\xc5\xa0iuo metu dauguma DNS serveri\xc5\xb3 yra pritaikytos \xc4\xafvairioms operacin\xc4\x97ms sistemoms: UNIX, Windows, NetWare. Visi \xc5\xa1ie serveriai atitinka pagrindinius DNS standartus ir u\xc5\xbetikrina i\xc5\xa1 esm\xc4\x97s tas pa\xc4\x8dias funkcijas, tik kiek skirtinga vartotojo s\xc4\x85saja. _NEWLINE_\xc4\xaeprasta, kad DNS serveri\xc5\xb3 versijos skirtos \xc4\xafvairioms UNIX atmainoms, skiriasi nuo Windows analog\xc5\xb3 didesni\xc5\xb3 galimybi\xc5\xb3 gausa, didesniu lankstumu, o da\xc5\xbenai ir ne tokia draugi\xc5\xa1ka s\xc4\x85saja. Pats populiariausias \xc5\xa1i\xc5\xb3 serveri\xc5\xb3 vadinamas BIND (Berkley Internet Name Domain). _NEWLINE_I\xc5\xa1 prad\xc5\xbei\xc5\xb3 \xc5\xa1i sistema buvo skirta naudoti su operacine sistema BSD \xe2\x80\x93 UNIX, bet paskui pritaikyta ir kitoms sistemoms, tarp j\xc5\xb3 ir Windows. Operacin\xc4\x97 sistema Novell NetWare naudoja program\xc4\x85 pavadinimu UNICO. \xc5\xa0i programa turi tekstin\xc4\x99 s\xc4\x85saj\xc4\x85 ir valdoma per meniu sistem\xc4\x85._NEWLINE_DNS veiksmingumui ir diagnozei naudojama \xc4\xafvairi\xc5\xb3 programini\xc5\xb3 priemoni\xc5\xb3, kaip, pvz., nslookup ir k.t.\n_START_SECTION_\nLietuvos tarnybos\n_START_PARAGRAPH_\nLT adres\xc5\xb3 sritis \xc4\xafkurta 1992 m. Nuo 1995 m. Lietuvos (.LT) adres\xc5\xb3 srit\xc4\xaf administruoja KTU SC (dabartiniu metu KTU ITD Interneto paslaug\xc5\xb3 centras). Pirmieji \xc4\xafkurti .LT adres\xc5\xb3 srities pavadinimai buvo: KTU.LT, VU.LT, MII.LT _NEWLINE_Iki 2004 m. lapkri\xc4\x8dio m\xc4\x97n. \xc4\xafkurta 20 800 .LT adres\xc5\xb3 sri\xc4\x8di\xc5\xb3 pavadinim\xc5\xb3.\n_START_SECTION_\nWHOIS duomen\xc5\xb3 baz\xc4\x97\n_START_PARAGRAPH_\nIki 2001 m. gruod\xc5\xbeio m\xc4\x97nesio .LT adres\xc5\xb3 sri\xc4\x8di\xc5\xb3 pavadinim\xc5\xb3 duomen\xc5\xb3 baz\xc4\x97 buvo laikoma RIPE WHOIS duomen\xc5\xb3 bazi\xc5\xb3 serveriuose Amsterdame. 2001 m. gruod\xc5\xbeio 10 d. .LT adres\xc5\xb3 sri\xc4\x8di\xc5\xb3 pavadinim\xc5\xb3 duomen\xc5\xb3 baz\xc4\x97 perkelta \xc4\xaf DomReg WHOIS duomen\xc5\xb3 bazi\xc5\xb3 server\xc4\xaf: whois.domreg.lt'